পাঁচবিবিতে পুলিশের গুলিতে নিহত ১  পাঁচবিবি (জয়পুরহাট) প্রতিনিধি জানান, রোববার রাতে জয়পুরহাটের পাঁচবিবি উপজেলার বালিঘাটা ইউনিয়নের কাশপুর সরকারি প্রাথমিক বিদ্যালয় ভোট কেন্দ্রে ফল ঘোষণার আগেই আওয়ামী লীগ সমর্থিত চেয়ারম্যান প্রার্থীর সমর্থকরা পুলিশের অস্ত্র ও ব্যালট বাক্স ছিনতাইয়ের চেষ্টা করলে পুলিশ গুলি চালায়। এতে মো. মাসুম (৩১) নিহত হন। ৩ পুলিশসহ অন্তত ১৫ জন আহত হয়েছেন। কেন্দ্রের ফল স্থগিত করা হয়েছে। প্রত্যক্ষদর্শীরা জানান, রাত সাড়ে ৮টায় এই কেন্দ্রের  ভোট গণনার শেষে ফল তৈরি করার সময় আওয়ামী লীগ সমর্থিত প্রার্থী নুরুজ্জামান চৌধুরী বিপ্লবের সমর্থকরা ইটপাটকেল নিক্ষেপ, দরজা-জানালা ভাঙচুর করতে থাকলে পুলিশ ৫-৬ রাউন্ড রাবার বুলেট নিক্ষেপ করে। পরে ওই প্রার্থীর সমর্থকরা কেন্দ্রের ৩টি ঘরে আগুন ধরিয়ে দেয়। সেখান থেকে পুলিশ, ভোট গ্রহণকারী সংশ্লিষ্টরা ও প্রার্থীদের প্রতিনিধিরা বের হতে থাকলে সন্ত্রাসীরা পুলিশের অস্ত্র কেড়ে নেয়ার চেষ্টা চালায় এবং প্রিজাইডিং অফিসার উদয় কুমারকে মারপিট করতে থাকে। একপর্যায়ে ব্যালট পেপার নিয়ে যাওয়ার চেষ্টাকালে পুলিশ পরিস্থিতি নিয়ন্ত্রণে আনতে  অন্তত ৫০ রাউন্ড গুলি ছোড়ে। এতে মো. মাসুম গুলিবিদ্ধ হন। মুমূর্ষু অবস্থায় জয়পুরহাট আধুনিক হাসপাতালে নেয়ার পথে মারা যায়। আহত পুলিশ সদস্য মনিরুল ইসলাম, মো. লোকাস ও স্বপন কুমার, এলাকাবাসীর মধ্যে গোবিন্দ (২), অঞ্জলি (২৮) ও ঝুলনিসহ ১৫ জনকে পাঁচবিবি ও জয়পুরহাট আধুনিক হাসপাতালসহ বিভিন্ন ক্লিনিকে ভর্তি করা হয়েছে। এদিকে পাঁচবিবি থানা সূত্রে জানা যায়, উল্লিখিত ঘটনায় পুলিশ ৫ জনকে আটক করেছে। আটককৃতরা হলো- শিমলতলী গ্রামের ইদ্রিস আলীর পুত্র সেরেফুল (৩৫) ও এমরান হোসেন (৩২), কাশপুর গ্রামের অধীর মাহাতোর পুত্র সুকমল (৩০),  সিধইল বম্বু গ্রামের গোলাম মোস্তফার পুত্র রায়হান আলী (২০) এবং হরেন্দা গ্রামের অমর আলীর পুত্র আইয়ুব হোসেন (২০)। এ ব্যাপরে উপজেলা রিটার্নিং অফিসার ইউএনও মাহমুদুল আলম ঘটনার সহিংসতার কথা স্বীকার করে বলেন, অতিরিক্ত জেলা প্রশাসক (সার্বিক) মঞ্জুরুল হাসান ভূঁইয়াকে প্রধান করে একটি তদন্ত কমিটি গঠন করা হয়েছে। এই কেন্দ্রের ফল স্থগিত করা হয়েছে।